I proba Certamen FotoSub Pecios – A Coruña – O Barbanza\nI proba Certamen FotoSub Pecios – A Coruña\nO I Certame de FotoSub en Pecios organizado no marco do proxecto Riquezas do mar, tesouros de arrincou este sábado co encontro na Coruña ao que acudiron unha vintena de mergulladores\nrecreativos afeccionados á fotografía submarina. Contando como anfitrións cos centros de mergullo locais, Deepteam Coruña, Mergullo Galicia e Nauga realizaron inmersións nos pecios dos barcos Rytterholm (Mergullo Galicia e Nauga) e do Pilar Blanco ( DeepTeam). Aínda que estaba previsto que a terceira visita a estes no fondo de fose ao Mar Exeo, localizado en punta Herminia, hoxe as condicións do mar non permitían a inmersión e decidiuse o cambio esta mesma mañá por motivos de seguridade.\nTodas as saídas realizáronse desde a Mariña Deportiva da Coruña.\nO mercante Rytterholm (+ info) dirixíase desde Noruega cara a Bangkok (Tailandia) con 9.713\ntoneladas de abonos e fertilizantes en sacos cando, debido a un corremento de carga envorcou fronte a San Amaro. Escorado a 40ou, no medio dun temporal, a perda era xa irreversible e desde as embarcacións de socorro da Cruz Vermella do Mar, a Branca Quiroga, a dos prácticos e dous pesqueiros, animábase aos tripulantes do mercante a que se lanzasen á auga para ser recolleitos.\nA única vítima foi o cociñeiro. De nacionalidade chinesa, idade avanzada e, ao parecer, moi corpulento, negouse en redondo a abandonar o buque. Encerrouse na súa cociña onde desapareceu co buque ás 9.30 da mañá do 12 de decembro 1976. Poucos días despois apareceu o seu cadáver flotando nas proximidades da punta do Seixo Branco e, paradoxalmente, a súa morte serviu para bautizar o naufraxio xa que este pecio coñécese popularmente como barco do entre os pescadores e mergulladores. Áchase\ntombado a babor sobre fondo arenoso entre 24-33 metros e partido en dous. Hoxe, unha parte do equipo de mergulladores fotografou a proa e outros, a popa.`\nSegundo as crónicas da época, a madrugada do 26 de xuño de 1978 o barco de pesca Pilar Blanco (+ info) chocou contra un obxecto flotante que lle provocou unha vía de auga ás 3.30 da madrugada, xusto tras abandonar o porto coruñés. En agosto dese mesmo ano tentouse o seu salvamento fronte a punta Pragueira polas empresas Extrasa e Santa Cruz, aínda que sen éxito. Coloquialmente, entre os mergulladores coñéceselle como Pilar Bravo. Trátase dun pecio con casco de aceiro, situado a unha profundidade media duns 37 metros, con abundante vida mariña, ao que se chega nuns 5 minutos desde o porto.\nNo caso das dúas inmersións, o tempo de chegada ao pecio desde a superficie é duns 5 minutos e o tempo de inmersión, sobre media hora.\nO concurso continuará o vindeiro sábado 4 de xuño en Malpica e o 11 en Fisterra para acabar o 18 en Porto do Son. En leste mesma orde, os centros de mergullo colaboradores que guiarán e acompañarán aos participantes no seu son Mergullo Malpica, Mergullo #Finisterre e Mergullo Compostela para visitar os pecios do RMS Solway nos Baixos de Baldaio, Mount Parnes xunto ao Carrumeiro Mozo e Horatio na entrada da ría de Muros e Noia.\nDirixido a amateurs\nO obxectivo do certame de RIMARTES é dar a coñecer o noso rico patrimonio subacuático a través de todas as miradas. Por iso, os interesados poden participar en todas as saídas con cámara GoPro e con equipo profesional xa que este quere ser un encontro aberto a mergulladores de todos os niveis, desde amateurs aos máis experimentados.\nCada fotógrafo poderá concursar con ata tres imaxes nas categorías Angular de pecio con mergullador, Angular de pecio sen mergullador, e Close up / Macro de pecio que optarán a un dos sete premios do I Certame de FotoSub en Pecios RIMARTES. En concreto, son primeiro, segundo e terceiro clasificado e un galardón para a mellor foto de cada territorio GALP promotor (Golfo Ártabro Sur, Costa da Morte e Costa Sostible). A maiores, entre todos os participantes sortearanse estancias en hoteis localizados no territorio de actuación de RIMARTES, uns 300 quilómetros de costa entre Bergondo e Porto do Son.\nAs imaxes do concurso incorporaranse a unha exposición fotográfica itinerante para a posta en valor do noso patrimonio subacuático, a promoción do deporte do mergullo e para dar a coñecer o territorio dos promotores deste proxecto de turismo sostible.\nSaída e inscricións gratuítas\nTanto a saída na embarcación como as inscricións son gratuítas, debéndose realizar estas últimas a través da FEGAS nos correos electrónicos fegas@fegas.net e imagen@fegas.net, xa que é a entidade que presta apoio técnico ao certame. Ademais da ficha de inscrición teñen que enviar copia do DNI, titulación de mergullo, certificado médico ou declaración responsable de bo estado de saúde para a práctica do mergullo e copia do seguro federativo en vigor. En caso de non estar federado, pódese contratar a licenza federativa dun día, que ten un custo de Fomentar o turismo\nO I Certame de Fotografía Submarina en Pecios enmárcase no proxecto RIMARTES que impulsan os GALP Costa Sostible, Costa da Morte e Golfo Ártabro Sur para poñer en valor a importancia do patrimonio subacuático -en concreto os pecios- e a nosa cultura marítima, ademais de dar visibilidade a actividades turísticas e deportivas que xorden ao redor do mergullo recreativo e dos xacementos visitables a través dos centros de mergullo das localidades nas que se celebra o torneo.\nEntre os tres GALP abarcan 25 concellos litorais como son Bergondo, Sada, Oleiros, Cambre, Culleredo, A Coruña, Arteixo, A Laracha, Carballo, Malpica de Bergantiños, Ponteceso, Cabana de Bergantiños, Laxe, Vimianzo, Camariñas, Muxía, Fisterra, Cee, Corcubión, Dumbría, Carnota, Muros, Outes, Noia e Porto do Son.


Confederal | Confederación Intersindical Galega\nInicio Confederal 11/9/2015\nAs protestas, convocadas por organizacións sindicais, políticas e sociais, realizaranse nas sete cidades galegas A CIG chama a participar nas mobilizacións do domingo 13 en solidariedade coas persoas refuxiadas Ante a crise humanitaria que se está a vivir en Europa, a CIG chama a participar nas mobilizacións convocadas para este domingo, 13 de setembro, en apoio ás persoas refuxiadas e desprazadas. As manifestacións e concentracións, convocadas por organizacións sindicais, políticas e sociais e abertas a novas adhesións, realizaranse nas sete cidades galegas.\nA CIG chama a apoiar a manifestación que terá lugar na capital de Galiza o vindeiro xoves, día 10 de setembro, con saída ás 12:00 horas da Alameda Miles de tractores colapsan Compostela en demanda dun prezo digno para o leite\nMiles de tractores rodearon este luns a capital de Galiza\nen demanda de medidas para solucionar a grave crise\nde prezos que atravesa o sector, ante a falta de garantías na recollida do\nleite e duns prezos xustos. Os tractores pasaron a noite en San Caetano, diante do edificio da Xunta, despois de que unha masiva asemblea de gandeiros aprobase deixalos nas rúas da cidade para intensificar a presión. Á mobilización seguirán outras tres\nxornadas de concentracións e actos que culminarán o xoves 10 de\nsetembro nunha manifestación a pé, con saída ás 12:00 horas de Alameda, á\nque a CIG, como parte promotora e integrante da Plataforma pola Defensa do\nSector Lácteo, fai un chamamento a apoiar.\nSegue medrando a precariedade laboral O descenso estacional do paro no mes de agosto en Galiza é o menor dos tres últimos anos As sucesivas series de paro rexistrado constatan que\nagosto é un mes no que adoita descender o desemprego en Galiza. Porén, fronte o\noptimismo do Goberno sobre a situación económica, o descenso estacional do\ndesemprego do mes pasado (do 1,2%) foi o menor dos tres últimos anos (nos dous\nanteriores o descenso fora do 1,4%), malia presentar cifras de crecemento económico\ninferiores á deste ano ou mesmo negativas. Parello a isto, medra a\ntemporalidade e a precariedade e segue a se manter en arredor do 50% o\nnúmero de desempregados/as que non percibe ningún tipo de prestación.\nsindicalismo nacionalista. 4/8/2015\nOs datos do paro rexistrado do mes de xullo revelan a elevada rotación do mercado de traballo e súa progresiva precarización Dispárase o número de contratos temporais e continúa descendendo o número de desempregados/as que perciben algunha prestación\nO número desempregados e desempregadas anotadas no Servizo Público de Emprego (SEPE) acadou en Galiza no mes de xullo as 216.371 persoas (12.691 parados/as menos con respecto ao mes anterior). Unha evolución positiva no paro rexistrado que se repite cada ano neste período por mor das contratacións da campaña de verán. Porén, estes datos contrastan coa elevada contratación temporal e o continuado descenso da taxa de cobertura.\nBoletín nº 15 de Saúde Laboral “Machadazo europeo á Saúde Laboral”\nO Boletín número 15 do Gabinete Técnico de Saúde Laboral abre a súa portada coa denuncia do "Machadazo europeo á saúde laboral". O tema é analizado polo miúdo no seu artigo principal, no que fai unha análise comparativa da situación relativa á seguridade e saúde no traballo nas sucesivas “Estratexias Europeas” desde a de 2007-2012 até a última, a 2014-2020. A súa conclusión é que nos último anos houbo un “retroceso significativo” nos avances até o de agora acadados en materia preventiva na UE.\nEntenden que non ten sentido que nun país produtor e exportador de electricidade haxa empresas con risco de peche ou familias que padecen pobreza enerxética Delegados/as da CIG nas empresas grandes consumidoras de enerxía piden o apoio á ILP por unha tarifa eléctrica galega\nda CIG dos comités de Celsa Atlantic, Ferroatlántica de Cee, Dumbría e Sabón e\nde Alcoa Coruña e San Cibrao -practicamente todas as grandes empresas\nconsumidoras de enerxía de Galiza afectadas polos custos eléctricos,\nnomeadamente polo sistema de interrumpiblidade e de poxa- reuníronse esta mañá na\nCoruña para pór en común a campaña que se desenvolverá arredor da ILP de ‘Medidas\npara garantir a enerxía como un servizo público e contra a pobreza enerxética’ promovida\npola CIG. Unha iniciativa para que pediron o apoio do conxunto da sociedade


Programa Marketing Digital - Clúster Biomasa Galicia\nA actividade de “MELLORA DA COMUNICACIÓN DIXITAL E A CIBERSEGURIDADE NO SECTOR FORESTAL” oriéntase fundamentalmente a que as empresas e os seus directivos e membros coñezan os conceptos e ferramentas que lles permitan optimizar a súa relación coa contorna a través dos medios dixitais á vez que protexen os seus datos e os dos seus clientes e os seus sistemas informáticos e dixitais. Así, o que se pretende con esta actividade é que as pequenas e medianas empresas sexan capaces de adaptarse aos cambios da contorna e aos novos perfís de consumidores a través da dixitalización e a formación dos equipos na materia (marketing dixital, redes sociais, email marketing, etc.).\nO programa terá unha duración total de 70 horas, estruturadas en 7 módulos de 8 horas de duración e 7 sesións de 2 horas on line de asesoramento personalizado.\nPara facer efectiva a correcta inscripción no curso, é necesario realizar o pago dunha matrícula que será devolta se finalmente se asiste ao curso. A matrícula é de 60 euros e debe ser depositada na seguinte conta: IBAN ES70 2080 0327 4830 4001 9861.\nAs sesión serán realizadas de forma presencial en Santiago de Compostela (instalacións do Centro Social Abanca, Plaza de Cervantes 17), en horario de 9:30 a 14:30 e de 16:00 a 19:00, nas seguintes datas:\n📅 12 de maio\nContorna Dixital: Ferramentas de Marketing Dixital para PEMES. Estratexia e planificación dixital.\n📅 19 de maio\nEstratexias de posicionamento en buscadores: Ferramentas SEO-SEM.\n📅 25 de maio\nMétricas do embudo de captación e analítica web. SEMRUSH, AHREFS, Google Analytics e outras ferramentas.\n📅 2 de xuño\nA dixitalización do canal de vendas: o comercio electrónico como alternativa estratéxica.\n📅 9 de xuño\nFerramentas e publicidade en Redes Sociais: Social Media Marketing e Social Ads.\n📅 14 de xuño\nCiberseguridade: a xestión da seguridade da información\nA contorna legal e a perspectiva ética\nAdxunta o xustificante de pago do curso:


•Onda Cero arrinca en Monforte no 91.8 FM conducida por Manola Porto – EnComún\n•Onda Cero arrinca en Monforte no 91.8 FM conducida por Manola Porto\n•O pasado luns 27 de abril arrincou en Monforte a nova emisora Onda Cero 91.8 FM, conducida pola periodista Manola Porto.\n«JULIA EN LA ONDA» CENTROU A XORNADA INAUGURAL DENDE MONFORTE\nA posta en marcha tivo como madriña de excepción a Julia Otero, filla predilecta de Monforte, quen dende unha abarrotada Casa da Cultura Poeta Lois Pereiro realizou o programa vespertino Julia en La Onda, nunha edición especial adicada á Ribeira Sacra.\nA RIBEIRA SACRA, PROTAGONISTA CON JULIA OTERO\nO programa contou coa presencia dos colaboradores habituais de Julia en La Onda, e tamén coa intervención do alcalde de Monforte, Severino Rodríguez, quen falou na emisión inaugural de Onda Cero Monforte á riqueza monumental e paisaxística da Ribeira Sacra, e da candidatura desta zona á Patrimonio da Humanidade.\nMANOLA PORTO VOLVE Á RADIO\nA coñecida periodista Manola Porto estará á fronte da nova emisora de Onda Cero en Monforte. Porto e o seu equipo de profesionais emitirán dende as oficinas das céntricas Galerías Fontecha os contidos de actualidade informativa nas desconexións locais, e o magacín diario a través do dial 91.8 de FM.•\n350 deportistas convertiron Monforte na capital do taekwondo de Galicia\nRibas de Sil dinamizará o verán cunha intensa programación cultural


Panorama pechará as festas da Cela de Baredo - ValmiñorTV\nInicioBAIONAPanorama pechará as festas da Cela de Baredo\nFOTO: ORQUESTRA PANORAMA\nA Orquestra Panorama actuará o próximo fin de semana nas festas patronais da parroquia baionesa de Baredo, dentro da súa xira “Dreams Tour”. Podería traducirse como unha “viaxe de ilusión”, e leva unha importante aposta pola innovación técnica e, sobre todo, por ofrecer un espectáculo novo, coa mellor música, coreografías impactantes e, como sempre, un apartado especial dedicado ao baile. Para iso, contará con ao redor de 30 persoas traballando a diario para facer posible cada unha das súas actuacións, entre os artistas que se soben ao escenario e os técnicos de montaxe.\nA idea é transmitir aos espectadores a importancia dos soños e de que estes, con traballo, esforzo e moita ilusión, pódense converter en realidade. Así, en cada inicio da posta en escena, os asistentes achegaranse aos pensamentos que deron orixe ao soño en que se converteu esta xira, e comprender deste xeito o desenvolvemento do espectáculo.\nPara esta Xira Dreams Tour 2017 a Orquestra Panorama conta con todo o material técnico novo, como é o escenario na súa totalidade, pantallas e medios de iluminación de última xeración, tarimas móbiles e moitas sorpresas máis que o espectador irá descubrindo cada noite.\nSerá unha das xiras máis viaxeiras para a Orquestra Panorama, xa que ademais de percorrer toda Galicia, fará o mesmo con boa parte de España. A estas alturas xa conta con contratacións en León, Valencia, Madrid, Segovia, Asturias, Salamanca, Cantabria, Burgos ou Palencia, o que permitirá que miles de cidadáns poidan achegarse a un espectáculo musical único producido en Galicia en moi diversos puntos de España.\nPrograma das festas da Virxe da Cela de Baredo\nO sábado 1 de xullo, as agrupacións encargadas de amenizar a gran verbena serán a orquestra Xacobeo e o grupo Samba.\nO domingo 2 ás 9:00 da mañá haberá unha Misa Rezada e ás 12:00 do mediodía, a Banda de Música de Baiona ofrecerá un pasarrúas. Ás 13:00 horas comezará a Misa Solemne cantada pola Coral de Baredo, con posterior procesión acompañada pola mesma Banda de Música. A continuación, gran tirada de lumes. Ás 18:00 horas terá lugar o gran partido de fútbol entre solteiros/as e casados/as, e pola noite, as orquestras Pontevedra e Caramelo amenizarán a verbena.\nO luns 3 ás 10:00 da mañá, pasarrúas a cargo da agrupación Airiños Novos de Pinzás. Ás 12:00 horas celebrarase unha Misa Solemne cantada pola Coral de Baredo, seguida de procesión acompañada polo mesmo grupo. A continuación, gran tirada de lumes e ás 17:30 horas, as tradicionais cucañas. Pola noite, a orquestra Panorama e o grupo La Oca amenizarán a verbena fin de festa.


What to Upload to SlideShare by SlideShare 4764087 views\nCustomer Code: Creating a Company C... by HubSpot 3574806 views\nBe A Great Product Leader (Amplify,... by Adam Nash 795394 views\nTrillion Dollar Coach Book (Bill Ca... by Eric Schmidt 956163 views\nAPIdays Paris 2019 - Innovation @ s... by apidays 1014969 views\nA few thoughts on work life-balance by Wim Vanderbauwhede 838026 views\n1. O XARDÍN\n2. Un rei foi ata o seu xardín e descubriu que as súas árbores e arbustos morrían O carballo dixo que morría por non ser tan alto e tan forte como o piñeiro. Volvéndose ao piñeiro, atopouno caído, porque non podía dar uvas como a vide .\n3. A vide morría porque non podía dar flores como a rosa. E a rosa morría por non ser forte e sólida como o carballo... Entón atopou unha planta: Un caravel florecido e moi fresco. O rei preguntoulle… Como é que creces no medio deste xardín moribundo?\n4. A flor contestoulle: Quizais sexa porque sempre supuxen que cando me plantaches, querías ver caraveis! Se tiveses querido outro carballo, teríalo plantado. Naquel momento díxenme: Intentarei ser o mellor caravel… E aquí estou! O máis fermoso e belo caravel do teu xardín.\n5. Somos, o que somos Vivimos murchándonos nas nosas propias insatisfaccións, nas nosas absurdas comparacións cos demais! Se eu fose”, “Se eu tivese”, “Se a miña vida fose”… Sempre pensando no futuro incerto en vez de no presente concreto. Teimudos en non querer aceptar que a felicidade é un estado subxectivo e voluntario…\n6. Podemos elixir hoxe: Estar felices co que somos, co que temos, Ou vivir amargados polo que non temos ou non podemos ser. Só poderemos florecer, o día que aceptemos que somos o que somos Somos únicos! E ninguén pode facer, o que nós viñemos facer aquí.\n7. Comeza facendo o que é necesario. Logo o que é posible. e de súpeto… estarás facendo o que é… imposible!\n8. Merecemos darlle o mellor color áMerecemos darlle o mellor color á nosa vida,nosa vida, Outros xa o fixeron… Sabemos que non nos poñemos ao sol para sentir a sombra. A humanidade en verdade non é mala! Mala é a idea de non sacarlle proveito aos bos sentimentos.\n9. Preguntaraste Por que gasto o tempo escribindo isto, se non o necesitas? Porque sinto que alguén pode necesitalo... REENVÍAO!\n10. e NON PERMITAS que o xardín da túa vida se murche, polo feito deque o xardín da túa vida se murche, polo feito de non querer entender esa voz que sae desde onon querer entender esa voz que sae desde o máis profundo do teu corazón.máis profundo do teu corazón. RECORDA:RECORDA: Ninguén á máis ca ninguén,Ninguén á máis ca ninguén, só que uns, fan máis ca outros…só que uns, fan máis ca outros…\n11. Por enriba todas as cousas … garda o teu corazón, porque nel, se arquivan os bos amigos…


O BNG apela á "rebeldía" de Rosalía de Castro para "deixar atrás esa década escura" do PP na Xunta\nPublicado 24/02/2020 12:45:35 +01:00CET\nA portavoz nacional do BNG, Ana Pontón, reivindicou este luns a figura da escritora Rosalía de Castro, unha muller "feminista, galeguista" e "moi avanzada no seu tempo", e apelou á súa "rebeldía" para "deixar atrás esa década escura" do PP de Alberto Núñez Feijóo á fronte da Xunta.\nAsí o expresou a líder nacionalista durante unha homenaxe organizada polo Bloque fronte ao busto da célebre poetisa situado en Praza de Vigo, en Santiago de Compostela. E é que este 24 de febreiro se cumpren 183 anos do seu nacemento.\nEn plena precampaña electoral, Ana Pontón valorou que Rosalía de Castro "encarna eses valores que o BNG quere pór en marcha a partir do 5 de abril": "Unha Galiza orgullosa da súa identidade, de ter unha lingua e cultura propia. Unha Galiza que aposte por mirar cara a adiante e aposta pola modernidade".\nCo reto de "deixar atrás" os case 11 anos de Feijóo como presidente da Xunta, a candidata do Bloque nos comicios autonómicos apelou ao "espírito" e á "rebeldía" rosalianos para "abrir un tempo novo" na Comunidade "que signifique abrir modernidade, autoestima e apoio" á identidade galega.\nAs embarazadas da área sanitaria de Vigo dispoñen dun número de teléfono para consultar as súas dúbidas\nO Defensor do Paciente pide á Fiscalía que investigue a situación das residencias de maiores


A Xunta aposta pola colaboración entre o Goberno central e as CCAA na promoción do Xacobeo 21-22 para reactivar a peregrinación en toda España\nO vicepresidente primeiro, Alfonso Rueda, destacou hoxe na inauguración en Pontevedra a exposición “Carteis para un Camiño. 100 anos de ilustración xacobea” a necesidade de difundir de forma conxunta as rutas xacobeas e o Ano Santo polo seu potencial na recuperación do sector turístico a nivel estatal\nA mostra, organizada no marco da programación do Consejo Jacobeo, recolle reproducións de carteis e folletos que reflicten a iconografía xacobea ao longo do século XX\nPoderá visitarse en Pontevedra ata o 30 de outubro e percorrerá en total 10 localidades españolas para invitar a camiñar a Galicia\nA Xunta destaca que xa se superaron as expectativas deste ano coa entrega da Compostela 140.000 debido ao traballo levado a cabo para reforzar Galicia como destino seguro cun Camiño Seguro\nPontevedra, 5 de outubro de 2021\nO vicepresidente primeiro da Xunta, Alfonso Rueda, destacou hoxe na inauguración en Pontevedra da exposición Carteis para un Camiño. 100 anos de ilustración xacobea a importancia da colaboración entre o Goberno central e as comunidades para a difusión do Camiño de Santiago e a promoción do Xacobeo 21-22 debido ao potencial das rutas xacobeas como reclamo turístico e do Ano Santo como fenómeno recoñecido a nivel internacional que constituirá o motor da recuperación do sector turístico tanto en Galicia como resto de España.\nDe feito, engadiu que a reactivación da peregrinación a través de tódalas rutas que atravesan o territorio nacional e a celebración do Xacobeo beneficiará á comunidade galega por ser meta de tódolos camiños e, en xeral, á marca España.\nAsí o destacou na inauguración na Alameda de Pontevedra desta mostra incluída na programación do Consejo Jacobeo na que participou xunto coa directora xeral de Industrias Culturais, Propiedade Intelectual e Cooperación do Ministerio de Cultura e Deporte, Adriana Moscoso del Prado e á que tamén acudiu o delegado territorial da Xunta en Pontevedra, Luis López.\nA cidade pontevedresa é a primeira parada desta mostra itinerante que chegará a outras 9 localidades españolas doutras tantas comunidades. Poderá visitarse en Pontevedra ata o 30 de outubro e logo pasará por Tineo (Asturias), Laredo (Cantabria), Sangüesa (Navarra), Jaca (Aragón), León (Castela e León), Mérida (Estremadura), Sevilla (Andalucía), Cuenca (Castela-A Mancha), e Nájera (A Rioxa). A exposición recompila reproducións de carteis, folletos e programas de festas do século XX para coñecer as tradicións que conflúen no Camiño e a iconografía xacobea neste período.\nAlfonso Rueda destacou a necesidade de reactivar a actividade do Consejo Jacobeo, no que están representadas o Goberno central e as comunidades, para continuar coa recuperación do sector turístico trala pandemia a través da difusión do Camiño e do Xacobeo 21-22.\nNesta liña, sinalou que o traballo feito desde a Xunta para reforzar Galicia como destino seguro cun Camiño seguro permitiu superar as expectativas e recibir xa onte ao peregrino 140.000 con Compostela selada, cando esa era a cifra coa que estaba previsto pechar este ano. Por iso, engadiu que as previsións son positivas de cara o que queda por diante deste Ano Santo Dobre coa chegada de máis turistas e peregrinos de todo o mundo a medida que se vaia recuperando a mobilidade e co despegue do turismo internacional.


Melloras no asfaltado durante toda a semana\n9 Novembro, 2020 10 Novembro, 2020 Redacción\nEsta semana desenvolveranse varias actuacións de mellora de asfaltado en ata 15 rúas, co obxectivo de mellorar a accesibilidade e a seguridade viaria. Os traballos arrincaron onte á noite na travesía de Almirante Eulate, no paso peonil Reverendo Álvarez Cabezas, na rotonda das Escravas e na avenida de Bos Aires. Tamén se realizarán reparacións nas rúas Eume, Sar, Miño e Tambre en horario diúrno. O mércores iniciaranse obras de fresado nas rúas México, Brasil e na avenida de Chile.\nO xoves 12 realizaranse reparacións no firme no ámbito dos Cantóns e tamén en Linares Rivas. O venres 13 á noite traballarase no fresado e aglomerado na avenida Alcalde Pérez Ardá, desde Ramón y Cajal ata a Rolda de Outeiro, en dirección á saída da cidade ao lado da estación de autobuses, que se prolongarán até a semana seguinte, cando se finalicen os traballos nas vías de entrada, ao carón do centro comercial El Corte Inglés.\nNas vindeiras semanas, tamén está previsto que renove o asfaltado na praza de Mina e na praza de Pontevedra con Juan Flórez. Tamén se desenvolverán labores de mantemento das beirarrúas na zona norte da cidade e de mellora da accesibilidade nas rúas Sor Joaquina e Francisco Rodríguez Otero.\nPrevious ‘Tendas a exame’ en Catro Camiños\nNext Inés Rey será vicepresidenta da Rede das Cidades Atlánticas


O PP presenta unha Lei de Participación Cidadá "tramposa" que "busca cómo escamotear" á cidadanía - PSdeG-PSOE\nO PP presenta unha Lei de Participación Cidadá "tramposa" que "busca cómo escamotear" á cidadanía\nInicio Novas O PP presenta unha Lei de Participación Cidadá "tramposa" que "busca cómo escamotear" á cidadanía\n23.03.2015 32641281A Méndez Romeu, PARLAMENTO DE GALICIA 0\nO portavoz do Grupo Socialista, José Luis Méndez Romeu, cualificou hoxe de “tramposa” a Lei de participación cidadá que presenta o PP mañá no Parlamento, inaugurando dous meses despois o denominado como paquete reformista de Feijóo. O responsable socialista dixo que os “populares” tan só buscan cómo escamotear a participación cidadá no Parlamento.\nAsí o demostran os únicos 4 artigos orixinais desta norma, mentres os outros 13 –do total de 17 artigos que ten esta Lei- reiteran unha Lei vixente hai 17 anos e que foi modificada hai tan só catro meses, en alusión á reforma da Lei 1/1988 de Iniciativa Lexislativa Popular, aprobada o pasado 28 de outubro.\nO resto, dixo, “significa a intromisión descarada nas competencias do Parlamento” que deberan ser modificadas “reformando o Regulamento” e que evidencian que o PP “non quere respaldar a proposta socialista” para actualizar o Regulamento do Parlamento e “improvisa normas que son unha chapuza xurídica”. Así sucede coa Lei de Financiamento dos partidos políticos, a segunda do chamado paquete reformista e que cualificou de “impresentable”.\nEn definitiva, dixo, a “mistificación” de normas xa existentes “que tanto lle gusta a Feijóo” pero que “non aporta nada”, como a terceira norma, anunciada no Consello da Xunta da semana pasada. O dito proxecto de Lei de transparencia e boas prácticas, dixo, pretende incidir nunha Lei vixente hai 9 anos aprobada polo goberno de Touriño e da que o PP “non foi quén de avanzar nada”.\nO responsable socialista fixo balance tamén dos resultados das eleccións de Andalucía, que reflectiron o “descalabro” do PP e o acerto do goberno socialista, que presentou un “programa reformista, acorde co momento actual e viable” afastado do programa de recorte de dereitos, devaluación salarial e ataque ao Estado do Benestar do PP.\nMéndez Romeu puxo o acento na “aportación” de Feijóo ao resultado do seu partido naquela Comunidade Autónoma, logo de ter participado activamente na campaña e de “gabarse de ser chamado a intervir” nas eleccións.\nFinalmente, dixo, o resultado evidencia que os andaluces “entenderon cal era a política que o PP realiza en Galicia”, xa que “non é o mesmo facer política, afrontar os problemas e ter resultados que simples titulares e frases sonoras” como as de Feijóo.\nEngadiu que os comicios de onte poden “marcar tendencia” comezando coa recuperación do PSOE de cara ás próximas eleccións municipais, autonómicas e xerais, demostrando a “crise do PP” e que a cidadanía quere manter o Estado do Benestar fronte ás políticas do goberno de Rajoy.\nArtigo anterior\tA Consellería de Traballo e Benestar eliminou 800 postos de traballo, amortizou 700 e recortou 535 millóns dende 2009 Artigo seguinte\tBesteiro: "Hai unha nova xeración de socialismo que puxa forte e protagonizará a vida dos cidadáns"\nO PP veta unha proposta socialista para desbloquear o plan de uso da bicicleta anunciado pola Xunta en 2011


Que outras cuestións importantes na tramitación dos expedientes deberán terse en conta? | GaliciaAberta - Secretaría Xeral da Emigración\nQue outras cuestións importantes na tramitación dos expedientes deberán terse en conta?\nPara poder ser anotada no Rexistro de entrada da Secretaría Xeral da Emigración, toda a documentación que remitan as entidades galegas deberá vir acompañada dun escrito (carta ou oficio), no que conste a descrición dos documentos que se achegan, e dirixido á Secretaría Xeral da Emigración, Basquiños, nº 2. 15704. Santiago de Compostela.\nTal como se indicou anteriormente, non se rexistrará a documentación que presenten por fax as entidades. Polo tanto, a documentación presentada por fax non terá validez ningunha aos efectos de constancia de presentación nin de cumprimento dos prazos.\nPara axilizar a tramitación dos expedientes é imprescindible que, coa maior brevidade posible, se acheguen os documentos orixinais por correo postal ou mediante entrega directa.\nÉ moi conveniente o contacto telefónico cos ou coas funcionarios/as da Secretaría Xeral da Emigración para resolver axilmente as dúbidas que xurdan na tramitación dos expedientes (Tel.: +34 981 545 833, +34 981 957 160).\nA solicitude e a documentación que deba presentarse de acordo co disposto nestas bases, deberá ser asinada polo/s ou pola/s representante/s legal/is das entidades solicitantes.


OS PATEXEIROS: December 2013\nSADA ALBERGARÁ O XII ENCONTRO DE EMBARCACIÓNS TRADICIONAIS DE GALICIA\nTras varios meses de loita para conseguir a financiación, a Asociación Cultural Mariñeira Os Patexeiros, xa vos pode dar a nova en primicia.\nOs Patexeiros serán os anfitrións do XII Encontro de Embarcacións Tradicionais de Galicia.\nXa moito antes de que a Federación Galega pola Cultura Marítima e Fluvial convocara o XII Encontro, Os Patexeiros se involucraran na difícil tarefa de conseguir a financiación para levar adiante ese Encontro.\nPetamos a moitas portas, e sorprendentemente en todas nos dixeron o mesmo:\n"Cómo non imos a colaborar nun evento cultural desta magnitude, para nós a Cultura é o primeiro...." "Non hai problema... contade cos cartos...."\nIsas foron as dúas frases que máis oímos en todos os organismos ós que presentamos o noso proxecto.\nXa está casi todo feito, polo que vos adiantamos un pouco do noso proxecto que xa conta co visto bó da Federación.\nA prazas de amarre para as embarcacións de pequeno e medio porte estarán situadas nesta zona que vedes na fotografía.\nAs embarcacións de gran porte poderán amarrar diréctamente ó porto pesqueiro.\nTodo foi moi rápido, a colaboración de todos os socios Patexeiros, foi como sempre, impresionante. Incluso houbo unha comisión que se encargou de contactar con fundacións e barcos de toda Europa para evaluar a posibilidade de contar coa súa presencia, e pensamos que non haberá problema en que poidan amarrar dous ou tres grandes barcos como o buque escola italiano Palinuro e o Kruzenshtern ruso, para que o público asistente poida desfrutar coa visita a estes grandes barcos.\nTamén xa está todo pechado con respecto ás zonas de parking, hospedaxe de tripulacións, etc....\nOs tripulantes poderán hospedarse gratuítamente no Hotel Sada Marina, de catro estrelas, que como ben sabedes pechou este mesmo ano ó entrar en concurso de acreedores, polo que nos cederán xentilmente as súas instalacións. O único inconvinte é que os hospedados en cada habitación terán que facerse as camas todos os días xa que o persoal xa non está no hotel.\nA carpa de restaurante-actuacións-eventos seranos cedida por unha gran empresa de carpas a nivel nacional que non quere, de momento desvelar o seu nome, pero que para darvos algunha pista, foi usada fai uns anos nunha boda Real, e na que se poden albergar unhas 10.000 persoas en caso de choiva.\nA zona de aparcamento de tripulantes e de remolques estará situada xusto enfrente á zona de atraque.\nA maioría das actuacións xa están tamén pechadas nun 80 por cento, e despois do anuncio de hoxe nos informativos da TVG do fichaxe de Toñito de Poi polos Rolling Stones, e dada a nosa relación con ese virtuoso da guitarra, non descartaríamos a posibilidade dun pequeno concerto acústico dese famoso grupo nos xardíns e praia de Sada que poderían albergar miles de persoas.\nToda a corporación municipal e os partidos políticos con presenza no concello de Sada se puxeron de acordo, como sempre fan, para apoiar totalmente a organización deste evento.\nAs actividades tamén xa están prácticamente pechadas. Faranse varias travesías pola ría e incluso un dos días se fará unha recalada nocturna ata a nosa segunda sede no Porto de Lorbé.\nNeste caso, os grandes barcos non poderán amarrar directamente no peirao e terán que quedar abarloados ás bateas dispostas pola organización, que está previsto estén conectadas con terra a traveso dunha pasarela acristalada, aproveitando a usada na Volta Ciclista a España que agora mesmo está tirada nun porto das Rías Baixas e que xentilmente nos foi cedida pola organización da Volta.\nComo vedes, é un gran proxecto que conseguimos levar adiante grazas ó apoio de todos os partidos políticos, organismos, institucións públicas e institucións bancarias que se ofreceron xentilmente a financiar este gran evento, que se todo segue según as nosas expectativas pode chegar a desbancar a Brest.\nVémonos en Sada-Lorbé 2015.\nPublicado por ASOCIACION CULTURAL MARIÑEIRA "OS PATEXEIROS" ás 22:45 4 comentarios\nSEXTO DÍA NO CURSO DE CARPINTARÍA\nHoxe estivo casi a totalidade do alumnado presente en Lorbé, coa excepción de dúas baixas, ós que botamos de menos, e desexamos que teñan unha pronta recuperación e esperamos se incorporen na seguinte xornada do curso.\nPara hoxe tiñamos previsto un repaso do proceso constructivo, quitando un par de cadernas partindo do tableiro, pero aprazámolo para a seguinte xornada coa idea de que estéan todos os alumnos presentes nesa explicación.\nNada máis empezar a xornada, un grupo se puxo a frasquiar a última peza da sorraina que faltaba, a de estribor de popa.\nComo xa casi todos viran o procedemento, empezaron a formarse grupos de traballo, e mentras uns se encargaban da sorraina, outros se puxeron a tallar ós alefriz.\nGustavo púxose co de popa e botou man dunha trencha.\nDolores encargóuse do da proa e aquí a vemos collendo a aixola con xeito.\nVictor, e Moncho, alumnos xa aventaxados, estiveron cortando a sorraina na serra, dándolle o "cartamón" axeitado.\nLogo, Dani, e Víctor remataron a táboa da sorraina, marcando e cortando os imbornais.\nNo momento da merenda, hoxe por suposto, a base de productos do Nadal, fixemos un brindis polo curso e pola buceta.\nDespóis da merenda, o mestre da caladora, Rafa, xunto con Oscar e Javier, se puxeron a cortar o tambucho de proa e a darlle a forma á cuberta.\nLino e Rogelio fixeron hoxe de comodíns, apoiando a todos os grupos nos traballos, e non pararon nin un intre. Tamén foron os responsables de tallar unha parte da sorraina na proa, que se olvidaron de facerlle o paso daugas cando se colocou.\nAquí un grupo asentando a última peza da sorraina.\nPepe, estivo supervisando ó grupo, sobre todo ós que traballaban no alefriz para que non cortaran de máis.\nXá na última hora do curso empezou a ensinarlles a frasquiar a aparadura.\nÓ remate do día de hoxe superamos xa o Ecuador do curso. Agora imos facer un parón de Nadal ata o vindeiro día 11 de xaneiro no que se dará un repaso ó proceso constructivo para logo, nos últimos tres días, atacarlle duro para rematar o forro (ou iso se intentará).\nA ver se somos capaces de rematar a buceta nesta edición.\nAPROVEITAMOS PARA DESEXARVOS BO NADAL, BOAS FESTAS E MELLOR 2014 A TODOS OS NOSOS ALUMNOS, AMIGOS, COMPAÑEIROS E SEGUIDORES .\nPublicado por ASOCIACION CULTURAL MARIÑEIRA "OS PATEXEIROS" ás 11:18 0 comentarios\nTRABALLANDO NA SORRAINA\nEste sábado retomamos o curso de carpintaría, despóis dunha semán de parón por mor da ponte da Constitución.\nEstaba previsto volver a recordalle ós alumnos as nocións básicas da construcción naval, sacando un par de cuadernas partindo dun modelo de medio casco, pero debido ás ausencias que houbo, 5 por causa de forza maior, decidimos aprazar esta clase para outro día, e os alumnos que asistiron puxéronxe a traballar na sorraina da buceta.\nEmpezaron frasquiando no barco, e levando as medidas á taboa que tiñan preparada.\nNesta operación actuaron todos os alumnos por turnos. O mestre lles indicaba como tiñan que proceder, e eles levaban adiante a operación.\nAquí os podemos ver trapasando as medidas tomadas á taboa.\nUnha vez pasadas as medidas uniron os puntos axudándose dun barrote para darlle a forma axeitada á sorraina, e cortaron a peza.\nLogo o mestre Pepe, lles explicou como tiñan que darlle a caída correspondente á inclinación en cada barraganete para o que usaron a falsa regra ou falsa escuadra, foron levando as inclinacións a unha plantilla e logo llas aplicaron á sorraina.\nDebuxaron os imbornais típicos usando a plantilla, e logo cortáronos coa caladora.\nUnha vez feitos todos os imbornais procederon a asentar a sorraina na buceta, que por certo asentou á primeira, como resultado do ben que fixeron todos os pasos.\nLogo procederon a cravala e a recortar a parte dos barraganetes que excedía do courel.\nUnha vez rematadas as de proa, procederon cos mesmos pasos para facer as correspondentes á parte de popa da buceta.\nO vindeiro día, máis e mellor.\nPublicado por ASOCIACION CULTURAL MARIÑEIRA "OS PATEXEIROS" ás 18:33 0 comentarios\nNOVO MERCHANDISING 2014 DOS PATEXEIROS\nXa temos dispoñible o novo merchandising para esta tempada.\nTrátase dunha colección de bandeiras históricas de Galiza e dos países Celtas para engalanar o voso barco ou a vosa casa e darlle un toque de distinción.\nAs bandeiras son de tamaño 150x90 cms, en poliester, con aneis laterais para izalas no mastro.\nTamén temos sets de 21 bandeirolas de 5,25 metros de longo en poliester para pendurar do barco ou do teito da vosa casa, finca, negocio, festas, etc.\nDispoñemos das seguintes:\n- Bandeira galega (esgotada nestes intres)\n- Bandeira do Reino de Galiza.\n- Bandeira da Coruña\n- Bandeira de Vigo\n- Bandeira do Reino Suevo da Gallaecia\n- Bandeira das Nazóns Celtas\n- Bandeira da Cruz de Santo Andrés (bandeira náutica da Coruña)\n- Bandeira da Illa de Man\n- Bandeira de Gales\n- Bandeira da Bretaña\n- Bandeira dos 4 reinos históricos da Irlanda\n- Bandeira do Ulster\n- Bandeira do Principado de Gales\n- Set de bandeirolas históricas galegas\n- Set de bandeirolas das nazóns celtas\nPara facer os pedidos contactade con nós a traveso do correo da Asociación: patexeiros@hotmail.com.\nPodedes recollelas quedando con nós, ou ben no local de Lorbé os sábados, avisándonos préviamente.\nSe queredes que volas enviémos por correo certificado sumádelle 4,35 euros de gastos por envío.\nOFERTA: PARA PEDIDOS DE 3 UNIDADES OU MÁIS DESCONTÁMOSVOS 50 CÉNTIMOS POR UNIDADE.\nYa tenemos disponible el nuevo merchandising para esta temporada\nSe trata de una colección de banderas históricas de Galicia y de los países Celtas, para engalanar vuestro barco o vuestra casa y darle un toque de distinción.\nLas banderas son de tamaños 150x90 cms, en poliester, con anillos laterales para izarlas en el mástil.\nTambién tenemos sets de 21 banderolas de 5,25 metros de largo en poliester para colgar en el barco o en el techo de vuestra casa, finca, negocio, fiestas, etc...\nDisponemos de las siguientes:\n- Bandera gallega (agotada en estos momentos)\n- Bandera del Reino de Galiza.\n- Bandera de A Coruña\n- Bandera de Vigo\n- Bandera del Reino Suevo de Gallaecia\n- Bandera de las Naciones Celtas\n- Bandera de la Cruz de San Andrés (bandera náutica de A Coruña)\n- Bandera de la Isla de Man\n- Bandera de Gales\n- Bandera de Bretaña\n- Bandera de los 4 reinos históricos de Irlanda\n- Bandera del Ulster\n- Bandera del Principado de Gales\n- Set de banderolas históricas galegas\n- Set de banderolas de las naciones celtas\nPara hacer los pedidos contactar con nosotros a través del correo de la Asociación: patexeiros@hotmail.com.\nPodéis recogerlas contactando con nosotros o bien en nuestro local de Lorbé los sábados, avisando previamente.\nSi queréis que os las enviémos por correo certificado sumádle 4,35 euros de gastos por envío.\nOFERTA: PARA PEDIDOS DE 3 UNIDADES O MÁS OS DESCONTAMOS 50 CÉNTIMOS POR UNIDAD.\nPublicado por ASOCIACION CULTURAL MARIÑEIRA "OS PATEXEIROS" ás 16:00 0 comentarios\nCUARTO DÍA NO CURSO DE CARPINTARÍA\nOnte sábado os alumnos continuaron coa parte da cuberta.\nUn equipo se puxo a rematar de cravar o courel ós barraganetes que faltaban. Nalgún momento tiveron algún problema debido á dureza da madeira de carballo, seca xa de fai un ano, e sempre había algún cravo que se resistía a entrar e doblaba, pero xa están empezando a afrontar estes pequenos inconvintes e solucionalos correctamente.\nOutro dos equipos estiveron cortando as contrarodas á altura do courel.\nO grupo máis numeroso estivo con Pepe facendo e colocando os falsos barraganetes.\nPara iso, Pepe ensinóulles a facer unha plantilla fixa e tamén usaron outra móbil que sirve para casi calqueira barraganete.\nAquí algúns alumnos xa copiaron a idea para poñela en práctica canto antes.\nUnha vez tomada a medida coa plantilla, trasládana á peza de carballo cortado co ancho necesario para os barraganetes, márcana co lápiz e lévana á serra.\nLogo cepillando un pouco axeitan o barraganete ó seu sitio.\nUnha vez rematados de colocar os 8 falsos barraganetes, puxeron a busarda.\nE rematada a colocación dos barraganetes e a busarda, tocou o momento de empezar a frasquiar a sorraina, para o que tiveron que facer primeiro unha plantilla, e Pepe estivo ensinándolles a tomar as medidas na plantilla para logo levalas sobre o tablón para cortar a peza.\nAs operacións de frasquiado son algo que custa entender a moitos dos alumnos, pero que saiban que terán que facer moitas veces estas operacións ó longo do curso, así que non desesperen que a base de repeticións irán entendendo perféctamente como se fai correctamente.\nAgora, a semán que vén faremos unha pequena pausa no curso por mor desa ponte dos días 6 e 8 de decembro que moitos aproveitarán para ir dar unha volta.\nVémonos o vindeiro 14 de decembro.\nPublicado por ASOCIACION CULTURAL MARIÑEIRA "OS PATEXEIROS" ás 18:26 0 comentarios\nSADA ALBERGARÁ O XII ENCONTRO DE EMBARCACIÓNS TRAD...


08 marzo 2021 12:02 h.\nLugo USC 8-M 2021 Montserrat Válcarcel\nMontserrat Valcárcel. XESÚS PONTE\nA vicerreitora de Campus da USC en Lugo aposta por unha educación igualitaria desde a infancia para superar os estereotipos\nEstase a superar a fenda de xénero nas carreiras científicas e tecnolóxicas. Hai máis mulleres matriculadas e máis investigadoras?. Hai transversalización da perspectiva de xénero en todas as áreas do coñecemento?\nSuperar os estereotipos só se vai facer cunha educación igualitaria desde a infancia. Froito deses estereotipos están as decisións por parte das mozas de non elixir o ámbito tecnolóxico. Na enxeñaría, por exemplo, só unha de cada catro matrículas é de mulleres.\nE, na ciencia en xeral, aínda que é un mundo onde os méritos non se miden por escalas subxectivas, tamén atopamos fendas para os prexuízos, basta só con observar os cadros máis altos de persoal investigador con moitos homes e poucas mulleres.\nO obxectivo que se debe acadar co tempo é que a igualdade sexa considerada un principio transversal nas diferentes ramas do coñecemento.\nAta que punto ter máis matrículas ou ter mellores expedientes axudan a rachar o teito de cristal nos altos postos de institucións e empresas?\nNos últimos anos, a presión pola excelencia no mundo científico e no empresarial, unida a que son as mulleres as que teñen os mellores expedientes académicos, propiciou que desde distintos organismos, tanto públicos como privados, se comece a esixir políticas de igualdade que faciliten ás mulleres a completa incorporación profesional en postos de liderado.\nPero, aínda é necesario para acabar coa desigualdade demostrar” que o talento non ten xénero. As mulleres parten sendo maioría na universidade, pero rematan sendo unha minoría nas categorías máis altas. Se non hai mulleres tomando decisións, sempre van acabar recaendo nos homes e iso non o podemos permitir na sociedade, xa que, cando menos. somos a metade.


Conta de empresa offshore para Delaware, xurisdición dos Estados Unidos\nCasa Conta offshore Xurisdicións de contas offshore Delaware - Estados Unidos de América\nConta de empresa offshore para Delaware, xurisdición dos Estados Unidos de América\nA creación dunha empresa nos Estados Unidos parece ser unha tarefa difícil para moitas persoas que o pensan. Pola contra, incorporarse a Delaware, Estados Unidos é moi suave nas mans dos profesionais a un prezo adecuado.\nDesde entón, as súas empresas de Delaware non abrirán unha conta bancaria americana, senón unha conta bancaria offshore da UE. DSBC Financial Europe (DSBC) é a resposta ao que buscas. Somos un grupo financeiro europeo que ofrece contas comerciais offshore, servizos de transferencia bancaria, servizos de pago e outras solucións financeiras para o seu negocio internacional non só na UE, senón tamén en todo o mundo.\nPara estar orgullosos do nome - "a ponte para a transferencia de capital entre ambas as beiras do Atlántico", estamos seguros de que podemos axudar ás empresas con sede en Delaware, nomeadamente empresas tecnolóxicas, axencias inmobiliarias, corporacións comerciais internacionais, organizacións de comercio electrónico, empresas fabricantes. , etc. xestionar o fluxo de efectivo de forma eficaz e aumentar a rendibilidade.\nO seu beneficio ao abrir contas comerciais offshore connosco:\nIBAN único emitido por DSBC Financial Europe.\nPreparación de documentos para Offshore Company en Delaware - EUA:\nNecesitariamos algúns documentos para rematar a solicitude, incluíndo:\nDocumentos dos administradores / accionistas:\nEnderezo da empresa rexistrada\nRexistro de accionistas, directivos (só se solicita ás corporacións)\nByLaws (Solicitude para empresas)\nContrato operativo LLC (Aplicar só para empresas de responsabilidade limitada)\nA nosa oferta:\nPara rexistrar unha conta offshore connosco, siga o seguinte proceso:\nMoitos tipos de empresas: Sociedade de Responsabilidade Limitada, Corporación (C-Corp ou S-Corp), etc. poden solicitar contas correntes offshore DSBC Financial Europe , así como outros servizos financeiros como xestión de efectivo, tarxetas, divisas.\nEncha o seguinte formulario de solicitude ou envíanos un correo electrónico a [email protected] para consulta.\nSe precisas asistencia ao preparar os teus documentos, non dubide en contactar cos nosos xestores de relacións a través da nosa liña directa: + 370 5 240 5555 .\nPaso 3 Entrevista\nPaso 4 Aprobación\nAvisarémoslle en canto se aprobe a súa conta, entón pode comezar a facer negocios na UE coa súa conta offshore en tempo real. Desexámoslle moita sorte e non dubide en chamar ao noso xestor de relacións se ten algunha dúbida.\nUnha conexión segura con Europa\nUnha solución política sen riscos para as empresas\nTransferencia de fondos sen fronteiras a nivel mundial


Talleres Montessori sobre etapas do desenvolvemento e comunicación positiva, no Barco\nInicio/Sanidade/Talleres Montessori sobre etapas do desenvolvemento e comunicación positiva, no Barco\nEstaban organizados por De Nai a Nai e impartíanse ao longo da xornada do 23 de febreiro no local desta asociación\nNovo achegamento á metodoloxía educativa Montessori no Barco. O 23 de febreiro a asociación De Nai a Nai organizaba dous novos talleres, cuxa docente era Mercedes Urbiola, socia fundadora de Galicia Montessori, pedagoga, guía titular do ambiente de Casa de nenos, guía de taller e nai. Impartíanse no lcoal de Nai a Nai e, desta volta, eran sobre temática xeral para “axudar a comprender en que etapa se encontra o noso neno ou nena e adaptar a esta etapa a nosa maneira de comunicarnos e de poñer límites”, explica a presidenta desta asociación, Lorena Prada.\nAsí durante a mañá, de 10h. a 14h., desenvolvíanse o taller “Etapas do desenvolvemento” e a partires das 17h. o de “Comunicación positiva e límites”. No primeiro deles, a docente abordaba as diferentes etapas do desenvolvemento dos nenos, “recoñecendo as características e necesidades, para así favorecer a expansión de todo o seu potencial”.\nNo taller da tarde, cun enfoque máis práctico, participaban pais e nais “xa que se trata dun tema complexo e que a miudo xera inquietude, posto que como pais queremos facelo o mellor posible, respectando ao noso fillo/a, polo que ás veces cústanos identificar cal é o momento idóneo para establecer determinados límites”, matiza Lorena Prada. Falábase do “acompañamento respectuoso” das rabietas e de como actuar ante as chamadas de atención dos nenos, entre outras cuestións.\nEstes talleres Montessori están tendo unha gran acollida no Barco. Como nos casos anteriores, as prazas para poder asistir esgotábanse rapidamente e ademais había listas de espera, o que pon de manifesto o gran interese que existe por este tipo de metoloxía.\nasociación comunicación desenvolvemento educación etapas Mercedes montessori nai nenos O Barco talleres urbiola


Identifican ao presunto autor das pintadas de varias placas cos topónimos de Chandebrito - ValmiñorTV\nInicioGALEGOIdentifican ao presunto autor das pintadas de varias placas cos topónimos de Chandebrito\nIdentifican ao presunto autor das pintadas de varias placas cos topónimos de Chandebrito\nA Garda Civil investiga por un delito de danos ao presunto autor das pintadas intencionadas de varias placas que identificaban os nomes dos lugares na parroquia de Chandebrito, no municipio de Nigrán.\nAs investigacións realizadas por efectivos do Posto Principal da Garda Civil de Baiona-Nigrán, iniciáronse a pasada semana por mor dunha denuncia presentada polos danos que se viñan producindo nas placas de pedra que sinalizaban os nomes dos lugares tradicionais desta parroquia de Nigrán.\nSegundo as comprobacións realizadas, algunhas das placas que estaban situadas en distintos lugares da parroquia, cos topónimos tradicionais da zona, foron pintadas de forma intencionada cun spray.\nAs pescudas realizadas pola Garda Civil permitiron identificar ao suposto autor dos feitos, un veciño do mesmo municipio, de 77 anos, ao que se lle notificou a súa condición de investigado como suposto autor dun delito de danos, valorados en principio en algo máis de 500 Euros.\nUnha vez máis, dentro das investigacións foi fundamental a colaboración cidadá, que de maneira incesante comunica á Garda Civil multitude de datos e que se desenvolve principalmente a través do teléfono 062, do portal da internet “Colabora” deste Corpo e dos perfís oficiais nas redes sociais do mesmo. www.guardiacivil.es, sugerencias@guardiacivil.org, Garda Civil (Facebook) e @ guardiacivil (Twitter).\nAs dilixencias instruídas entregáronse no Xulgado de Instrución de garda de Vigo, onde deberá comparecer o investigado cando sexa requirido.\nIdentifican al presunto autor de las pintadas de varias placas con los topónimos de Chandebrito\nMáis escolares do CEP de Sabarís visitan a Foz do Miñor da man de Valmiemprega\nO alumnado de 5º e 6º de Primaria do CEP de Sabarís realizaron no día de hoxe unha visita guiada na Foz do Miñor, da man da especialidade de Promoción turística do obradoiro de Emprego […]


Palaestra - Ad discendum nos delectamus: SAMAIN\nAproveitando a ponte e festa de tódolos santos que recolle a pagana tradición do Samaín, convertida nos USA no Hallowen, achegamos algunhas suxerencias para facer estes días:\nA noite anterior ao 1 de novembro celébrabase o SAMAIN, parece que o nome provén do primeiro mes (Samonios) do calendario de Coligny. Era o principio de ano e para os escoceses eran os festexos da morte. É evidente que a festa foi reconducida á celebración do Día de Defuntos e de Todos os Santos.\nO traballo principal era a recolleita de castañas, normalmente levada a cabo polos nenos. Celebrábase o magosto, con castañas, viño novo e queixo. Segundo Murguía as castañas e o viño simbolizan a morte e a vida. Unha tempada para xogar coas cabazas e as cabezas dos nabos, tallando caveiras.\nÁs 19,30 abrimos o CUR. Un dos xogos que facían os celtas nesta festividade eran os xogos de lóxica, e que mellor que facer algo de xadrez.\nTorneo de Outono de Xadrez a partir das 18,00 no Sporting Club Casino da Rúa Real.\nAproveita para visitar o Estadio de Riazor. As visitas son as 13,00 e o custe é de 4 euros por persoa con agasallo dun pin do Deportivo. José Alberto Ortega fará de guía durante unha hora, incluíndo algunhas zonas que cando vas a un partido non ves. Os que participaron no Rosario e no Torneo de Outono terán unha tarxeta coa que poderán obter dous libros de balde; un coa historia do Depor e outro sobre finais de xadrez.


> Todas as novas do Blog > Os versos de Rosalía Morlán resoaron en Compostela\nO Auditorio Abanca de Santiago de Compostela acolleu a presentación do libro ilustrado “Camelias de amor”, da autoría de Rosalía Morlán e publicado por Edicións Fervenza. No acto, a autora estivo acompañada do escritor, investigador e crítico literario, Armando Requeixo; da concelleira de Cultura do Concello de Santiago de Compostela, Mercedes Rosón; do secretario xeral de Política Lingüística da Xunta, Valentín García; e da ilustradora do libro, Amalia López Brea “Luchi”. Aos que se sumou o acompañamento musical de Manoele de Felisa e o Coro de Habaneras Rocha Forte.\nTodos os poemas que integran Camelias de amor preséntanse en dous idiomas: galego e castelán e neles, Rosalía Morlán recompila un conxunto de poemas elaborados ao longo da súa vida e que, pese á súa aparencia romántica, son perfectamente extrapolables a calquera sentimento de amor e afecto no lector/a.\nCamelias de amor é un libro de sentimentos onde a alma viaxa completamente espida a través dos versos e no que o amor aniña en cada palabra. Como beliscos no corazón dun amor que envolve toda a vida, nesta obra recompílanse diversos poemas elaborados pola autora dende o ano 1980 ata o 2020. Un camiño ao longo dos anos bailando entre camelias, baixo unha choiva de soños e unha néboa de esperanza. Asemade, a colaboración de Amalia López Brea “Luchi” coas súas ilustracións a toda cor proporciona maior beleza se cabe aos versos de Morlán.\nA propia autora nos fai unha pequena valoración da súa obra e inspiración que recollemos a continuación:\nQue che ofrece a poesía que non teñen o resto dos xéneros?\nSempre escribín poesía, dende os 10 anos, un pouco por necesidade, quizais porque durante moito tempo escribía só para min e a poesía era o que me enchía... inspirándome en todo o que me rodea, as experiencias vividas e os recordos, pero tamén o simple feito de observar a vida.\nAlgún elemento no que te inspires especialmente?\nMoito ceo e moita noite. A noite dende ben pequena fascinoume, e con ela a lúa e as estrelas, por iso a lúa sempre me acompaña e percorre moitas veces os meus versos.\nComo te sentiches cando escribías “Camelias de amor” e como valoras o resultado final?\nSon poemas escritos dende o ano 1980 ata o 2020. Ademais dos propios sentimentos atópanse nel vivencias, historias e sentimentos alleos dos que fun confidente. Tamén está neste poemario a amizade e o amor ao mar. Foi ilusionante e reconfortante botar a vista atrás e recuperar versos adormecidos, así como ver nacer novas “camelias de amor”. O resultado final é un poemario empapado en soños e en amor. Poemas ilustrados dun xeito maxistral por esa mestra da cor que é a amiga Amalia López Brea, “Luchi”.\nPor que en dous idiomas?\nPorque os mesmos poemas o pedían, algúns naceron en castelán e outros en galego. Por iso quixen que todos tivesen o mesmo valor e forza, combinando os dous idiomas.\nComo valoras a situación na que se atopa nestes momentos a poesía? E a poesía en galego en particular?\nPenso que se escribe moita poesía e hai moitos escritores mozos cun xeito de escribir fresco e áxil. Hai moitos concursos e moitas publicacións, pero outra cousa é que se lea poesía. En Galicia creo que se está indo por un camiño fantástico que é o de achegar a poesía ás escolas, aos máis pequenos.\nQue proxectos tes de futuro?\nNa cabeza teño moitos, pero haberá que deixar que vaian asentando e xa será o que sexa. Pero no que se refire á escrita, agora estou cun poemario infantil que fala da relación dun neno/a co seu avó, que padece Alzheimer, unha enfermidade que, por desgraza, coñecemos na miña familia.


Gonzalo Caballero reclama á Xunta que "rectifique" o inxusto recorte" de 180.000 euros para empregabilidade de persoas con síndrome de Down | PSdeG-PSOE\nGonzalo Caballero visita Down Galicia e transmite á súa dirección o seu “compromiso” de que o apoio á discapacidade será “unha prioridade” cando chegue ao goberno\nSantiago, 17 de abril de 2018. O secretario xeral do PSdeG, Gonzalo Caballero, reclamou hoxe á Xunta que “rectifique” o “inxusto recorte” de 180.000 euros que ten perpetrado nos fondos para fomento da empregabilidade que se destinan á Fundación Down Galicia.\n“Ese recorte foi inxustificado e innecesario e, con carácter positivo pero con toda a contundencia de esixir algo xusto, reclamamos a Feijóo que se retome o nivel de axudas”, recalcou o líder dos socialistas galegos tras manter unha xuntanza coa directiva de Down Galicia e de percorrer as súas instalacións na capital galega.\nNese escenario, Gonzalo Caballero defendeu que “rectificar ese recorte é necesario, positivo e realizable”, posto que a contía en xogo “non é inasumible” nun momento de crecemento económico. Así é que, como dixo, os socialistas “manteremos ese plantexamento” e non “por confrontación política”, senón porque é “de xustiza”.\nNon en van, o líder do PSdeG reivindicou a importancia da “igualdade de oportunidades” para os socialistas. “A sociedade do século XXI ten que ter presente que ninguén pode quedar na exclusión ou con menos oportunidades”, sinalou.\nÉ por iso que incidiu en que as administracións teñen que “dar posibilidades” de educación, sanidade e envellecemento con calidade e igualdade a todas aquelas persoas con diversidade funcional ou discapacidade e, nesa liña, apoiar ás entidades que chegan “onde ás veces” non o fan as propias institucións.\nDito isto, Gonzalo Caballero transmitiu á dirección de Down Galicia o seu “compromiso” de manter unha relación “fluída” con eles e de situar o tratamento e o apoio á discapacidade como “unha prioridade” cando haxa un cambio de goberno en Galicia.\nPola súa banda, o presidente de Down Galicia, Delmiro Prieto, agradeceu a visita do secretario xeral do PSdeG, a quen transmitiu “os obxectivos” da entidade e “as dificultades” que atravesa.


Supermercado, Alimentacion, Castroverde\nDENDE 1890 – Cerca do remate do século XIX, Francisco Rodil, nacido en Pereiroá, Castroverde, abre una tenda de compra-venda de produtos do país: ovos, manteiga, xamóns, lacóns e outros produtos do porco, no barrio de Tarrío, Castroverde, na casa chamada “de Enrique”.\nEn 1890 casa con Silvina Lence e leva o negocio ao lugar onde vive a súa dona, a primeira “Casa de Serra”. Parece ser, segundo contan as vellas historias locais, que é a máis antiga das casas do pobo emprazadas na estrada.\nEn 1898, despois de construir a actual vivenda da familia, Pacón – así é chamado amigablemente – traslada a súa tenda de ultramarinos aos baixos: “A nova casa de Serra”. Grande parte dos produtos que se compran na bisbarra, sobre de todo o xamón, teñen como destino Madrid. Durante largo tempo tamén servirán comidas.\nAo non ter fillos, o matrimonio adopta ao seu sobriño Manuel López Lence que no ano 1945 colle o mando do negocio trala compra do mesmo. Manuel casa con Xenerosa Rodil Sánchez e amplían a actividade comercial. Á venda de ultramarinos e cárnicos, foron incorporando as de cereais, pensos e sementes; tamén adquiríu grande importancia a adega.\nCara a 1960 constrúen unha nova casa en fronte, na beirarúa cruzando a estrada. O matrimonio ten dous fillos, Francisco e Eva López Rodil, que colaboran cos pais ata 1978, ano no que Manuel colle a xubilación. Toma o relevo a terceira xeración. Francisco López Rodil, casado con Mª Isabel Rivas, faise cargo da empresa, promovea, e en 1986 fai una reforma na tenda.\nDecidido a crecer, diversifica de novo as áreas do negocio. En 2002 constrúe a carón da vella casa unha nave para Todocampo Serra, Suministros Agropecuarios. Aos pensos, fertilizantes, sementes e cereais súmaselles a oferta de ferraxaría e xardinería así como o apoio á actividade gandeira. En 2010 estenden esta actividade creando un novo punto de venda na Pastoriza, Bretoña.\nO matrimonio tivo tres fillos, Manuel, Iván e Francisco López Rivas, que nacendo xa no negocio e colaborando desde cativos nel, trala xubilación de Francisco en 2011, comparten hoxe a dirección.\nChegamos así á actualidade. En 2014, a punto de cumprir 125 años do inicio da actividade comercial, a “Casa de Serra”, despois de catro xeracións, con só cruzar a rúa traslada o moderno negocio de ultramarinos e fogar á “Terceira Casa de Serra”, ao servizo de Castroverde, as suas parroquias e os arredores tamén.


Realmente estou ocupado: cousiñas extra e tal por non mencionar o mundo da puericultura no que estou felizmente mergullado. Así que non escoitei ata onte (completo) Ronroneando, o último disco do Sr Chinarro, que unha vez máis é unha virguería.\nTamén é destacable que non poiden ir a ningún dos concertos que deu por aquí. Pero da un pouco igual.\nPublicado por Desorde ás 4:59 PM\nTemos os ronroneos que fai N. pola noite!\n10/4/08 6:39 PM\nvaia par de tres! qué felicidade se respira... así da gusto, meu.


Robinson en Ithaca: Desfases\nmércores, 19 de novembro de 2003\nO Venres decatei-me de que a matéria prevista para o exame é muito menos da prevista (valga la repugnáncia), o cal é natural: desde meados de Setembro non fago outra cousa que explicar a evolución do latin vulgar; perdo-me continuamente en digresións, como se dispuxese de todo o tempo do mundo. Por fortuna, o adianto inverosímil da avaliación e a afonia permitiron-me xustificar perante os rapaces e perante min mesmo este retraso que, o antes posível, terei que corrixir.\nEste fin de semana non me correspondia ver a nena, pero, co pretexto da afonia, tampouco fun a Ithaca, onde me aburro absolutamente.\nPasei o tempo a ver películas: Reflejos (un thriller defectuoso enxendrado con partículas d'O silencio dos cordeiros e Seven), Amenaza de tormenta (Churchill en vésperas da Segunda Guerra Mundial, que me gustou e vin duas veces, nunha delas mesmo lle concedin o honor de ve-la o Domingo en albornoz, tras o almorzo), Agente secreto (Hitchcock na época inglesa, bastante out), Stalingrado (a guerra vista polos alemáns).\nConecto-me frecuentemente a internet despois de xantar; durante a semana, en canto termina o capítulo de Friends que, unha vez máis, repoñen en Canal Plus. Onte, que por ser Sábado non habia, xantei diante do ordenador, rebuscando as páxinas consabidas e máis tarde chateando no lugar acostumado e co nick acostumado.\nFumo e bebo cervexa abundantemente. Tampouco como ben. Agóbia-me e entristece-me facer de comer.\nParte da miña tristeza medra precisamente desas cousas domésticas e absurdas: non dar enchido a lavadora ou o lavapratos, ou a bolsa do lixo, ou non poñer-me a facer de comer como é debido.\nFarto de chat e de baixar cousas que arquivo en disquetes que logo nunca miro, vou para a cama co pretexto de ler un pouco e a certeza de que dormirei á segunda páxina do libro que leo de Onetti; e asi é, durmo ata as 9 da noite ou despois ainda, e acordo desorientado, con dor de cabeza, con vagas lembranzas de cousas que veño de soñar e que algunhas veces evocan Trápani e as persoas dali que xa non considero família miña.\nOnte ao serán erguin-me asi, perdido e sen voz; no contestador automático, mensaxes da miña mai e de Ilu: chamei-nas e deron-me consellos domésticos para a afonia (gárgaras, zume de limón con mel e cousas polo estilo); novos ofrecementos maternos para viren a Atenas, e de Ilu para o que necesite. Estas cousas...\nCeo o alimento máis san dos últimos dias: unha crema de patacas e cenórias, e vexo Stalingrado, que me prestou o meu amigo hobbit, ao tempo que fago un crucigrama branco atrasado de El País. Sigo até que me vou deitar, tarde, porque sei que mañá non irei traballar, silencioso e desabitado.\nE asi me erguin esta mañá: almorcei, avisei no instituto que non iria, duchei-me, ventin-me e fun ao médico, que me dá unha baixa de 5 dias, medicamentos vários e a recomendación de ir ao otorrino se non melloro.\nEscribiuno Kaplan sendo as 23:24:00\nDez días, non sei, xa está empezando a preocuparme.\nEstá vostede ben? Vai todo ben?\nSempre pode pasar que estea tan tan ben que nin se lembre da súa Ithaca.\nEspero que sexa isto último.\nApertas desde a Selva.\nPD: Podería eliminar a mensaxe anterior e mais esta que ao entrar como anónimo non podo?\nostris, señor kaplan, saberá que me gusta mirar os posteos primeiros dos blogues,\ne veño e atopo este primeiro, recuperado seguramente de sabe deus qué sitio onde o escribira en primeiro lugar (¿si?) ó mais puro estilo diario, cousa que me encanta!\nNo 2003 vaia fiebre de películas, eh, eu tamén teño visto varias en albornoz os domingos despois de almorzar...\nremembrei ese novembro do 2003; xa estaba eu recuperada dun baixón- desfase no comenzo dese ano. sete anos máis nova do que son, (ainda que eu xa non me vía nada nova ós 20).\nese ano vendín o meu apartamento e cambiei de residencia con esa necesidade d cambiar de vida, ainda que a vida é intransferible, ché, hai que apandala cando toca e disfrutala cando toca tamén.\nvou seguir botando unha miradiña por aquí


A loita contra o cancro na rede\n21 de Marzo de 2010 | Autor: Vanesa Sáez Iglesias\n20/03/2010 – 21:50 h.\n>> Vanesa Sáez, galardoada pola USC por un proxecto de apoio ‘online’ para enfermos oncolóxicos, busca agora as vías para converter a proposta premiada nunha realidade\n>> Sáez acudiu xa á Cámara de Comercio de Pontevedra en busca de orientación\n“Vou ao meu ritmo para poñer a miña proposta en marcha. Presenteilla a Caixanova porque é un proxecto no que poderían colaborar dende a súa Obra Social e que ten unha filosofía propia, de facelo en Galicia e para os galegos. Ademais, tamén teño a intención de presentalo no Concello de Pontevedra e xa acudín á Cámara de Comercio pontevedresa para que me orientase un pouco porque eu non teño experiencia empresarial “, explica para Xornal Vanesa Saez que, dende que conseguiu o premio, non perdeu o tempo para buscar os mecanismos necesarios para que a súa páxina web sexa unha realidade útil para a sociedade.\nA USC premiou a iniciativa empresarial de Vanesa Saez pola súa potencialidade e dedicación nun ámbito social específico e moi sensible. A súa páxina web aplicará para os enfermos de cancro a chamada terapia canguro. “Consistirá nunha páxina web na que os enfermos de cancro e os familiares atoparán apoio psicolóxico online, información e consellos para adaptarse á súa enfermidade e para coidar o seu físico porque, cos tratamentos, deteriórase moito o aspecto físico e realmente iso contribúe a minar o estado de ánimo”, explica a creadora da iniciativa.\nDeste xeito, Vanesa Sáez pretende formar un equipo moi sinxelo para o comezo do proxecto. Simplemente sería necesario o traballo dun psicólogo e da propia Vanesa para levar a cabo o traballo da páxina. “Evidentemente eu non conto coa formación necesaria para tratar a ninguén, por iso faría falla dispoñer dun psicólogo para comezar e poder ofrecer a atención psicolóxica online. Eu, pola miña banda, encargaríame da información e dos contidos que se colgarían na páxina e que se actualizarían case a diario. Tamén serían parte do meu traballo os aspectos comerciais”, sinala Vanesa. O seu proxecto, ao ser unha empresa, tería ánimo de lucro. “Para os usuarios, o servizo sería gratis. Buscaríanse os cartos nas empresas que se anunciasen e que vendesen os seus produtos, como maquillaxes, perrucas ou panos. Eses artigos mercaríanse na web como parte da oferta para coidar o aspecto físico, que sofre moito co tratamento e non axuda a conservar unha actitude positiva, tan necesaria para a curación”, lembra Vanesa.\nVanesa Saéz decidiu levar a cabo esta iniciativa porque coñece en primeira persoa os efectos do cancro. “En xuño do ano pasado diagnosticáronme un linfoma de Hawking, un tipo de cancro que ten tratamento con quimioterapia, ao cal fun respondendo ben”, lembra. A partir dese diagnóstico, a súa vida cambiou e, dende a súa propia experiencia, busca axudar outras persoas que están a pasar polo que sufriu ela. “Por iso quero crear esta web na que haxa axuda psicolóxica que resulta moi necesaria. No Sergas ofrécese esa atención no momento en que diagnostican a enfermidade, pero as citas non sempre as tes cando as precisas. Así, na páxina, atoparías axuda online, información e consellos para loitar coa enfermidade”, sinala esta licenciada en Publicidade.\n© XORNAL.COM, Fundado en 1999 como “EL PRIMER DIARIO ELECTRÓNICO DE GALICIA”\nPublicado en La Terapia del Canguro | Etiquetas: Caixanova, cáncer, canguro, experiencia, Internet, lucha, USC, Vanesa Sáez | No hay comentarios »


Caza en tempos do COVID-19, tamén un problema de ciencia - Praza Pública\nMediados de marzo, comeza o confinamento para tratar de protexer a vida dos membros máis febles da sociedade e o precolapsado sistema sanitario. Tras uns días descubrimos o duro que é estar atrapado, inda que sexa na casa. E a pesares diso, a maior parte da poboación cumpre. Pero dende o inicio plantéxase a necesidade, máis que a posibilidade, de cazar.\nMentres nenas e nenos apenas poden gozar dun paseo ao día e os nosos maiores comezan a poder saír brevemente, cazadores e pescadores "deportivos" deste país van poder saír a facer aquelo que lles gusta: matar fauna salvaxe\nSe ben nesta primeira onda, o goberno central, lembremos, xa en pleno estado de alarma, foi quen de parar a pretensión de moitas comunidades autónomas de permitir a caza, mesmo con ordenes xa asinadas, agora, máis de 40 días despois, parece que os interesados vanse finalmente saír coa súa. Así mentres nenas e nenos apenas poden gozar dun paseo ao día e os nosos maiores comezan a poder saír brevemente, cazadores e pescadores "deportivos" deste país van poder saír a facer aquelo que lles gusta: matar fauna salvaxe. En definitiva, se calquera neste país, queremos ir dar un paseo para observar aves ou practicar sendeirismo, en solitario e a poucos quilómetros do domicilio ou, xa non digamos, os ciclistas que non poden saír do concello propio, simplemente non o podemos facer. Necesitaríamos cambiar os prismáticos ou a bicicleta por unha escopeta.\nPodemos pensar o que queiramos desta actividade pero cómpre facer algunha consideración. A primeira é que clase de poder hai que ter para impoñer a axenda propia á comunidades autónomas e goberno central, mesmo en tempos tan duros e complexos para todos, por que chegan a ter mesmo un programa propagandístico na televisión pública?. Quizáis por esas conexións elitistas retratadas en Los Santos Inocentes ou La escopeta nacional.\nTan ben lles está a quedar a escusa que van poder cazar en maio, en pleno período reprodutor de todas as especies cazables que crían na Península Ibérica contravindo así a lexislación\nVolvendo á situación actual, na que comezamos timidamente a asomarnos ao exterior, hai que reparar nas razóns esgrimidas polos interesados. Se ben durante a tempada cinexética "regular" a razón da caza é que é un deporte, dende o día un do confinamento a escusa escollida para cazar é que hai que controlar á fauna. Este argumento é de vergoña allea. En primeiro lugar, sempre que se asocian as verbas xestión e, especialmente, control á fauna salvaxe significa unicamente matar, cazar. Como calquera sabe non hai razóns obxectivas para matar animais salvaxes por razóns de xestión, salvo para que o acto de matar sexa máis eficaz en termos numéricos, ben sexa número de pezas, ben sexa puntas na cornamenta dun cervo macho. O de "control" ten a súa substancia. Intuitivamente é moi doado encher o maxín da poboación con hordas de xabaríns, por exemplo, invadindo leiras ou exércitos de coellos arrasando hortas. Pero estas imaxes salvo casos excepcionais son simplemente falsas e, polo tanto, o control debera ser igual de excepcional. En definitiva, o colectivo cazador é plenamente consciente do rexeitamento social á súa actividade, indiferenza no menor dos casos, e sabe perfectamente que estando o pais confinado, con anciáns e nenos nas casas e a economía pendente dun fío, necesitan unha escusa. A súa actividade é, a longo prazo, unha batalla perdida.\nNon hai hordas de animais salvaxes arrasando nada. Polo menos, e como máximo, igual que en calquera outro ano, é dicir, nada excepcional\nE tan ben lles está a quedar a escusa que van poder cazar en maio, en pleno período reprodutor de todas as especies cazables que crían na Península Ibérica contravindo así a lexislación. O problema é que como boa escusa, simplemente, é falsa. Non hai hordas de animais salvaxes arrasando nada. Polo menos, e como máximo, igual que en calquera outro ano, é dicir, nada excepcional. Entre outras razóns, en 50 días non da tempo a ningunha poboación de vertebrado europeo a multiplicarse de tal xeito xa que o seu ciclo reprodutivo leva máis tempo.\nPero aínda hai máis consideracións que facer. A caza non é necesaria para regular nin controlar ningunha poboación porque as propias especies e ecosistemas, mínimamente sans, teñen os seus propios mecanismos para facelo. No caso de que, puntualmente, determinada poboación poida afectar a actividades económicas están ou, máis ben, deberan estar, os profesionais. Existen xa a día de hoxe, países nos que se deixaron de cazar determinadas especies e o resultado é que non pasa nada, ningunha especie se convirte en praga. É máis, a evidencia científica amósanos exemplos. Unha das especies que máis preocupa en Galicia, por exemplo, é o xabarín que evidentemente provoca danos en determinados cultivos ou mesmo en pradarías. Ben, contraintuitivamente a súa proliferación en número vese incrementada coa caza porque ante a situación de stress que produce a persecución directa, a resposta poboacional é reproducirse máis; as femias entran en celo moito antes nun ciclo anual, tanto que ata xa non existe case ese ciclo, teñen o seu primeiro celo moito antes, con apenas meses, e o número de crías é moito máis elevado.\nUnha das especies que máis preocupa en Galicia é o xabarín. A súa proliferación en número vese incrementada coa caza porque ante a situación de stress que produce a persecución directa, a resposta poboacional é reproducirse máis\nAsí que, se queren que haxa menos xabaríns, deixen de cazalos. Outro problema que se lles achaca é que producen accidentes de tráfico. É certo, prodúcennos particularmente horas despois de actos de caza cando os animais se moven inusualmente. Pero hai moito máis, tamén se fala de que son reservorios da tuberculose bovina e tamén é certo, pero xusto por esa razón non se deben cazar deportivamente para non estender o patóxeno polo territorio. E isto lévanos a outro elemento máis. O único depredador natural que ten o xabarín é o lobo e, mira por onde, tamén se lle acusa de proliferar e non sei cantas maldades máis. Curiosamente, ou non, alí onde hai lobos a incidencia da tuberculose bovina é significativamente inferior, aforrando aos gandeiros auténticas fortunas. Pero tamén queren matar lobos ao igual que outros depredadores, como raposos, inda que nalgúns lugares se queixen logo de que hai praga de coellos, sen ter nin en conta aspectos incluso de saúde pública. As decisións das administracións públicas deben estar motivadas se non poden incorrer mesmo nunha ilegalidade e dende logo non se debería vulnerar o artigo 45 da Constitución Española.\nSe queren cazar, o honesto é dicir "queremos cazar", non buscar xustificacións tan absurdas como ficticias\nUn dos factores que máis fai perigar os cultivos, tanto que pode supoñer a perda de colleitas completas en áreas xeográficas enormes, poñendo en perigo a alimentación de miles de millóns de persoas é o cambio climático e, moito me temo, que non imos ver á minoría cazadora contra a emisión de gases de efecto invernadoiro, antes ben, todo o contrario.\nEn definitiva, se queren cazar, o honesto é dicir "queremos cazar", non buscar xustificacións tan absurdas como ficticias.\nComo apuntaba, a fracción cazadora inda que minoritaria ten peso social ben por pertencer a determinada elite socioeconómica ben por ser un caladoiro de votos no rural, condicionando posiblemente deste xeito a distribución de escanos en diferentes provincias de España. E por esa razón é obxecto de mimos por parte de administracións que os cobren de subvencións, é dicir, dopa un colectivo con cartos públicos a pesar de producir prexuízos ambientais. So en Galiza entre os anos 2016 e 2020 a Federación Galega de Caza recibiu 201.929,93€ só da Xunta de Galicia (máis de 30.000€ no que vai de ano). Son máis de 3 millóns de Euros para as diferentes federacións do estado no mesmo período.\nA fracción cazadora inda que minoritaria ten peso social ben por pertencer a determinada elite socioeconómica ben por ser un caladoiro de votos no rural\nSoen tamén alegar que a caza é unha importante actividade económica. É unha actividade económica, si, pero se fora importante amplas zonas do estado como moitas áreas de Estremadura ou Castela A Mancha, Andalucía ou algúns concellos galegos serían polos de crecemento económico. Non o son, son xusto os lugares máis deprimidos. Aparte de que a mera actividade económica non é nin xustificación ética nin moito menos ambiental, actividades como a observación de aves, o senderismo ou a bici de montaña teñen moito máis recorrido.\nQue clase de país queremos? Un que empregue a ciencia nas decisións ou confíe en falabaratos? Nin a Terra é plana, nin o Covid-19 se cura inxerindo lixivia, nin hai hordas de animais salvaxes por ningures\nSendo serio o comentado ata agora, hai unha reflexión que transcende á mera actividade cinexética. Que tipo de sociedade somos ou queremos ser? Non podemos escapar ao feito de que a crise do COVID-19 fixo que boa parte da sociedade estea asistindo a algo pouco común, ao progreso científico, podería dicirse, en vivo e en directo. A ciencia, ben sexa en forma de tratamentos, vacina ou os procedementos para non contaxiarnos é o único que temos para agarrarnos. Pero este país vive sempre de costas á ciencia e a caza é un dos exemplos paradigmáticos. No canto de tomar decisións baseadas no mellor coñecemento científico sobre o estado das poboacións de fauna, as autoridades autonómicas tómanas en función da mera opinión de persoas con un obvio conflito de intereses, sen que medie ningún estudio con metodoloxía e solvencia científicas. Que clase de país queremos? Un que empregue a ciencia nas decisións ou confíe en falabaratos? Nin a Terra é plana, nin o Covid-19 se cura inxerindo lixivia, nin hai hordas de animais salvaxes por ningures.


Por un nacionalismo con futuro - Praza Pública\nXV Asemblea do BNG\nPor un nacionalismo con futuro\nÉ evidente que na actualidade o nacionalismo afronta unha encrucillada. En particular, a posición do BNG unha vez pasadas as eleccións xerais deixa un panorama complexo que é preciso resolver. Como dirían os Resentidos, estamos en guerra pero hai que reflexionar.\nÉ evidente que as mudanzas na sociedade galega foron moi fondas nos últimos vinte anos. En particular, o estourido da crise económica e a súa resolución por parte do poder político e financeiro fixo eclosionar un sentimento de cambio sen precedentes nos últimos tempos en todo o Sur de Europa. Fenómenos políticos como o 15M ou a Geraçao à Rasca son a expresión dun descontento popular que eclosiona políticamente nunha nova dialéctica baseada no vello-novo, desplazando os tradicionais debates Galiza-España ou esquerda-dereita. Nese imaxinario colectivo, por desgraza, e posiblemente de xeito inxusto, o BNG ficou do lado do vello.\nNon hai lugar para a acumulación de forzas a prol da construción nacional sendo alleos á posibilidade dunha victoria no electoral\nAsí, na actualidade temos que asumir unha realidade moi dura: os continuos procesos electorais amosan que estamos moi perto de chegar a un fin de ciclo que pode ter consecuencias nefastas para o nacionalismo e para Galiza. No momento histórico actual amósase ademais unha fortísima interdependencia entre o electoral e o social, e cometemos un erro se pensamos que podemos obviar as institucións como espazo de construción de Hexemonía. Hoxe en día non hai lugar para a acumulación de forzas a prol da construción nacional sendo alleos á posibilidade dunha victoria no electoral. Os casos de Escocia, Cataluña ou Quebec amosan a necesidade de construír maiorías electorais e manter o poder das institucións propias, aínda tendo competencias limitadas.\nPolo tanto, que facer? Son varios os elementos que, na miña opinión, é preciso reformular:\nNo curto prazo hai tres elementos a valorar. En primeiro lugar, a sociedade actual intervén políticamente de xeito diferente a como se facía en décadas anteriores. Polo tanto, o modelo organizativo do BNG ten que ser outro, cunha participación áxil e aberta, menos burocratizada, onde as decisións se tomen de xeito colexiado e cada persoa teña o mesmo peso na toma de decisións, sen apriorismos ou grupos organizados que poidan incidir nas decisións en determinada dirección.\nA necesidade de que exista un proxecto nacionalista autónomo non é contraditoria coa busca de alianzas electorais coa Marea que contribúan a traer un cambio político\nPor outra banda, temos que reflexionar sobre a nosa actual política de alianzas electorais. O BNG ten a grande virtude de ser unha organización ampla, consistente, cun asentamento territorial amplo e moita militancia preparada e con capacidade de traballo. Esta realidade ninguén a discute, ao igual que a necesidade de que exista un proxecto nacionalista autónomo para este país. Agora ben, esta situación non é contraditoria coa búsqueda de alianzas electorais ca Marea que contribúan a traer un cambio político que sería verdadeiramente beneficioso para o país ca expulsión do PP da Xunta de Galiza.\nPor último, é evidente que o nacionalismo precisa unha renovación do seu discurso para unha sociedade moderna e urbana. Os últimos procesos electorais amosan claramente como crecentes capas de poboación, sen animadversión algunha contra o nacionalismo, non se sinten interpeladas polo discurso nacionalista clásico. En particular, a mocidade galega non asume como propia a identidade colectiva que o nacionalismo proxecta hoxe en día. Temos que recoñecer esta nova realidade social e traballar para incidir sobre ela.\nÉ fundamental que sexamos quen de debater de xeito fraternal e facendo desaparecer o cainismo que caracterizou o nacionalismo dos últimos tempos\nNo medio prazo hai que avaliar cal é o horizonte estratéxico do nacionalismo. Sen présa, pero tamén sen medo, temos que ser quen de levar a cabo un proceso de refundación do proxecto nacionalista para Galiza. Neste proceso tamén é importante o recoñecemento de diversos interlocutores, sen vetos e contando con todo aquel que se achegue a este proceso.\nPor último, unha cuestión relevante. É fundamental que sexamos quen de debater sobre estas (e outras) cuestións de xeito fraternal e facendo desaparecer o cainismo que caracterizou o nacionalismo dos últimos tempos. Procesos como o de Amio, que supuxeron unha sorte de batalla a morte con catastróficos resultados para a pervivencia de calquera proxecto político, non poden repetirse. Ou entendemos que existen posicións diferentes, todas lexítimas, e que todos traballamos polo mellor para este país, ou senón o percorrido de calquera decisión que tomemos será curto.


MÁIS DE 300 PERSOAS PARTICIPARÁN MAÑÁ NUNHA XORNADA SOBRE ENVELLECEMENTO ACTIVO ORGANIZADA POR BENESTAR | Envellecemento+Activo\nSantiago, 14 de xuño de 2012.- Máis de 300 persoas participarán este venres na xornada ‘Envellecer Activamente, presente e futuro’, organizada pola Consellería de Traballo e Benestar no marco do programa transfronteirizo ‘Envellecemento+Activo’. A conselleira de Traballo e Benestar, Beatriz Mato, inaugurará mañá esta xornada, que terá lugar en Santiago baixo o lema ‘Que o sofá non sexa o teu inimigo. Desfruta de todo o que che queda por vivir’.\nNa mesma celebrarase unha conferencia do catedrático en métodos de investigación da Universidade de Barcelona e profesor do Instituto de Teatro de Barcelona, Feliciano Castillo Andrés titulada ‘Só os seres vivios envellecen’. Ás 13,00 horas terá lugar unha mesa redonda sobre cómo manter a saúde e a actividade, a cargo de Ana María Martínez Llorente, técnico no servizo de estilos de vida saudable e educación para a saúde, que falará de boas prácticas na alimentación das persoas maiores. Pola súa banda, a licenciada en ciencias das actividades físicas e deporte e experta en actividade física saudable, Sandra Fernández, centrarase en ‘Os meus 30 minutos de saúde’; mentres que o doutor en psicoloxía e máster en xerontoloxía clínica, David Facal, informará sobre ‘A importancia das facultades cognitivas’.\nXa pola tarde, terá lugar unha segunda mesa redonda, esta vez sobre ‘Envellecer no domicilio’ que contará coa presenza de: Ángel Mojón, fisioterapeuta do servizo de atención primaria, que falará sobre prevención e atención sociosanitaria en áreas rurais e o papel da fisioterapia; o catedrático de psicoloxía e director da unidade de psicoloxía do consumidor e usuario da USC, Jesús Varela, que se referirá ao proxesto Miavizor de teleasistencia; e Elia Ladra, directora do centro de día de Abadín, sobre ‘O centro de día como recursos de apoio ao usuario, á familia e á comunidade’.\nPor último, a terceira mesa redonda versará sobre ‘¿Cómo ocupar o tempo libre?’, a cargo do director do centro sociocomunitario da Pobra do Caramiñal, Ricardo Lago, que falará sobre os centros sociocomunitarios. Participarán na mesma Mercedes Cachaza e Lourdes Pérez, mestras xubiladas e alumnas da Uned Senior; e Antonia Criado e Fernando Justo Díaz, que falarán sobre o voluntariado de informática.\nA secretaria xeral de Política Social, Coro Piñeiro, clausurará a xornada ás 19,30 horas e para finalizar terá lugar a actuación da coral Xúbilo.\nO programa ‘Envellecemento+Activo’, cofinanciado con fondos FEDER, deseñouse para promover a planificación e utilización conxunta de equipamentos, programas e servizos sociais innovadores, a nivel transfronteirizo, para a detección precoz de futuras necesidades de dependencia e a promoción do envellecemento activo e saudable.


Xeiras IEM 2019 Gondomar. Camiño da Nosa Señora do Norte. De Gondomar a Vilaza. Martes 30 de xullo ás 18:30h – IEM\nO martes 30 de xullo terá lugar unha nova xeira dentro do programa das Xeiras de verán 2019 coa colaboración do concello de Gondomar titulada Camiño da Nosa Señora do Norte. De Gondomar a Vilaza. Será guiada por Antonio Soliño Troncoso.\nDATA- Martes 30 de xullo.\nPUNTO DE ENCONTRO E REMATE– Estación de Autobuses de Gondomar.\nPERCORRIDO TOTAL CIRCULAR- 3.350 metros.\nDA FONTE DA VELLA, EN POUSADA, ATA O PORTELO DE VILAZA.\nAo longo desta xeira, continuidade dos tramos percorridos o ano pasado, veremos e comentaremos unha vez máis retallos dun importante patrimonio histórico, etnográfico e artístico e volveremos a preocuparnos pola deriva paisaxística que está a enfilar a contorna por mor de especies arbóreas invasoras e outras razóns non vexetais. Trataremos arquitectura vernácula, tan ben imbricada no territorio e como tantas veces non moi ben atendida, volveremos a comprobar a secular dependencia do campesiñado respecto da auga, visitaremos un adro e campo de festas dos máis monumentais do Val no que outra vez queda patente a evidencia de ritos e costumes nacidos para aplacar medos e angustias emocionais da xente do rural, toparémonos co único monumento civil do románico do municipio emprazado de xeito inmediato a un lugar mítico para a organización social do Val durante os séculos XVI, XVII e XVIII, citarémonos con topónimos evocadores e case sempre reveladores, transitaremos a un tempo dous dos camiños historicamente máis importantes do Val de Miñor, e por último toparémonos unha e outra vez con restos históricos e construídos deixados pola fidalguía e a alta nobreza do Antigo Réxime. Todo durante as tres horas que aproximadamente nos levará percorrer os 2.200 metros do tramo de camiño que atravesa a parroquia de Mañufe para un percorrido total circular de 3.350 metros; un traxecto afectado de pouca dificultade. O punto de encontro e remate é a Estación de Autobuses, na vila. Prégase puntualidade. O percorrido será acompañado de intérprete de lingua de signos.\nO camiño é un elemento básico na ordenación do territorio, podendo presentarse con diferentes rangos e categorías. Hoxe novamente imos centrarnos nun dos de xerarquía superior para o contexto que atravesa dende, cando menos, a Idade Media. O Camiño da Nosa Señora do Norte a Santiago sepárase do central en Barcelos -Portugal- e logo de pasar polos concellos de Viana do Castelo, Camiña e Vila Nova de Cerveira entra en Galicia por Goián. A primitiva barca tiña desembarcadoiro ao pé da Fortaleza de San Lourenzo e tras bordear o Pazo-Torre dos Correa a vía pasa a Estás e logo ao Mosteiro e ao Seixo, en Tomiño, para continuar por Pousadela e Hospital, onde o topónimo fai referencia ao que existiu para peregrinos dende 1295. A continuación tira cara a Tebra e a seguir sobe por Cima de Vila para entrar no municipio de Gondomar pola Portela de Couso. Pasa pola capela dos Remedios e dende aquí segue baixando polas Casas do Monte ata Feira da Doce, na Estrada. Bordeando o Pazo do Conde de Gondomar continúa por Pousada ata o pé da parroquial de Mañufe e dende aí vai ó barrio da Ponte para atravesar o Río Miñor (neste punto parece existiu un antigo hospitaliño). Continúa polo Cruceiro do Acordo, pasa polo Pazo de Fontán e xa entra na parroquia de Vilaza polo Cruceiro do Portelo. Segue polo treito empedrado ante o Pazo de Pampillón e chega á Areiña, lugar a partir do cal vai coincidir coa estrada real de Baiona ao Porriño ata O Tumbio, en Vincios, logo de atravesar nese lugar o río agora coñecido como Zamáns pero citado en documentos medievais como Miñor. A continuación, polo barrio da Rocha chega ao Muiño Gaiteiro e dende alí, por detrás da Pasaxe, entra no actual concello de Vigo ante un antigo marco recolocado que indica o inicio de Valadares. O camiño continúa polas Furnas e a zona alta da igrexa de Castrelos para cruzar a Gran Vía e por Romil, a Falperra e Alfonso XII chegar á Colexiata. Dende aquí segue polo Areal ata a vila de Redondela onde volve enlazar co camiño central a Compostela.


O Conselleiro de Cultura visita Lugo con motivo da declaración de Ben Mundial dos Camiños do Norte - Xornal de Lugo " />\nConcello de LugoJaime CastiñeiraDeputación Provincial de LugoCamiño PrimitivoConselleiro de CulturaLara MéndezElena CandiaCatedral de LugoNava CastroCamiños do NorteBen MundialRomán RodríguezSecretaria Xeral de Turismo de Galicia\nO Conselleiro de Cultura, Educación e Ordenación Universitaria, Román Rodríguez, e mais a Secretaria Xeral de Turismo de Galicia, Nava Castro, percorreron na mañá de hoxe un treito do Camiño Primitivo con motivo da súa declaración como Patrimonio Mundial da Unesco.\nAcompañáronos na visita a cidade lucense a Alcaldesa de Lugo, Lara Méndez, a Presidenta da Deputación de Lugo, Elena Candia, o bispo de Lugo, Alfonso Carrasco Rouco, e o voceiro municipal do Partido Popular, Jaime Castiñeira, entre outros.\nO remate do percorrido, que finalizou ás portas da catedral de Lugo, tamén declarada Ben Mundial, tivo lugar o acto de celebración que comezou coas palabras da Alcaldesa Lara Méndez, quen destacou a importancia deste recoñecemento por parte da UNESCO para a cidade de Lugo e a súa provincia.\n“Esto vai a supoñer un paso máis para destacar todas as potencialidades intrínsecas da nosa cidade. É imprescindible a colaboración entre as diferentes administracións, o feito que hoxe estemos aquí tres administracións diferentes é xa un paso adiante para seguir potenciando o noso patrimonio. Hoxe estamos todos de noraboa”, concluíu a Alcaldesa.\nPola súa banda, a Secretaria Xeral de Turismo de Galicia, Nava Castro, tamén resaltou a importancia da colaboración entre as administracións, e o traballo diario que esta declaración supón de agora en adiante.”Para nós, como representantes da Xunta de Galicia, énchenos un orgullo. Levamos moito tempo traballando en favor dos Camiños de Santiago, e agora debemos seguir facéndoo conxuntamente. Neste eido, dende a Xunta de Galicia estamos a piques de presentar o Plan Director Estratéxico do Camiño cunha visión 2021 para o vindeiro ano Santo”.\nLogo da intervención de Nava Castro, tomou a palabra a Presidenta da Deputación de Lugo, Elena Candia. “Este recoñecemento incrementará as visitas de turistas que teñen un atractivo máis, aínda que por suposto non é o único. Os nosos Camiños son fonte de multiculturalidade, de riqueza, que todas as administracións debemos coidar para conseguir a maior utilidade deste recoñecemento”.\nPor último, Conselleiro de Cultura, Román Rodríguez, pechou o acto sinalando que Lugo consolídase con esta declaración como unha das cidades referentes a nivel mundial no eido cultural. “Pido que afrontemos o traballo que nos queda por diante dun modo colectivo, toca estar a altura deste recoñecemento conservando, ordenando e mimando os valores do Patrimonio Galego que poidamos transmitir as vindeiras xeneracións. Esta declaración non pode ser unha excusa para pedir máis cartos, senón unha motivación para solucionar os problemas que poidan ter estas rutas”.


Xornadas na Coruña por unha #NovaCulturaDoConsumo - MAOS Innovación Social, S. Coop. Galega\nXornadas na Coruña por unha #NovaCulturaDoConsumo\nOs días 9, 14 e 15 de marzo realizaremos, en colaboración Opcions e MaOs Innovación Social, unhas Xornadas sobre comercio local e consumo responsable para a Concellaría de Economía Social e Emprego do Concello da Coruña. O obxectivo destas xornadas é promover a reflexión sobre o modelo de consumo actual e as alternativas existentes. Anímaste?\nComezamos o día 9 cunha charla de Isidro Jiménez (ConsumeHastaMorir – Ecologistas en Acción) e continuamos o día 14 con “Que modelo de consumo queremos para a Coruña? Debate aberto a comerciantes, persoas consumidoras, produtoras, e entidades”. O día 15 comezamos de 11h a 20h co Mercado da #NovaCulturaDoConsumo e finalizaremos os actos co obradoiro de Toni Lodeiro (Opcions, autor de ‘Consumir menos, vivir mejor’): “Consumo consciente para vivir mellor? 1001 dúbidas e unha chea de ideas prácticas!”.\nPor unha #NovaCulturaDoConsumo by MaOs Innovación Social, S.Coop.Galega


Paisaxe agraria do norte peninsular húmido :: no espazo e no tempo\nInicio > Territorio e actividades económicas > Cambios e permanencias no sector primario > Prácticos > Paisaxes agrarias > Paisaxe agraria do norte peninsular húmido\nPaisaxe agraria do norte peninsular húmido\nComprende o norte e o noroeste da Península Ibérica. O medio físico desta zona posúe un relevo accidentado, con escasas superficies chairas e clima oceánico chuvioso todo o ano.\n- A poboación, tradicionalmente moi numerosa, é hoxe escasa e envellecida, dado que se viu forzada a emigrar ante a incapacidade do campo de proporcionarlle ingresos abondos. O poboamento predominante é disperso intercalar a partir de aldeas, parroquias e vilas.\n- As explotacións son minifundistas. Os campesiños posúen pequenas parcelas pechadas por sebes e afastadas entre si, o que diminúe a súa rendabilidade e dificulta a mecanización. Para corrixilo, impulsouse a concentración parecelaria, con escasos resultados.\n- Os usos do solo son principalmente gandeiros.\nA agricultura ocupa unha escasa superficie. Na costa, os campos sitúanse nos fondos dos vales; no interior, ao ser estes máis estreitos, o seu aproveitamento agrícola é moi pequeno. É unha agricultura de secaño, debido á regularidade das precipitacións.\nNo pasado practicábase o policultivo porque os campesiños vivían moi illados e necesitaban autoabastecerse. Cultivábanse produtos hortofrutícolas en pequenas hortas situadas onde as casas para consumo familiar, e millo, pataca, árbores froiteiras e vide, está última sobre todo en Galicia. Nas terras de peor calidade sementábase cebada ou centeo, e a economía familiar completábase coa cría de gando. Só unha parte destes produtos se vendía no mercado.\nNa actualidade a agricultura tende a especializarse en cultivos de horta e forraxes (prados, alfalfa, trevo, millo forraxeiro), en consonancia co desenvolvemento gandeiro.\nA gandería é a actividade agraria máis importante. Vese favorecida polo clima, pola demanda urbana de leite e de carne, e pola escasa poboación rural, dado que require menos man de obra.\nEn Galicia predominan a pequena e a mediana explotación familiar. Na fachada cantábrica, as explotacións modernizáronse máis en tamaño e equipamento, aínda que tamén está moi estendida a gandería a tempo parcial nas pequenas explotacións.\nPredomina o gando bovino. O de aptitude cárnica, en réxime extensivo ou semiextensivo, oriéntase á produción de tenreiros; e o de aptitude leiteira, en réxime intensivo, á produción de leite e dos seus derivados.\nA explotación forestal, sobre todo en Galicia, é outra actividade importante. Dedícase a industria do moble ou á obtención de pasta de papel.